Avainsanat

Tiivistelmä



Avainsanat

1. Henkilöiden vapaa liikkuvuus — Sijoittautumisvapaus — Asianajajat — Ammatin pysyvä harjoittaminen muussa kuin siinä jäsenvaltiossa, jossa ammatillinen pätevyys on hankittu — Direktiivi 98/5/EY — Soveltamisala — Asianajajaharjoittelija ei kuulu kyseisen direktiivin soveltamisalaan — (Euroopan parlamentin ja neuvoston direktiivi 98/5/EY)

2. Henkilöiden vapaa liikkuvuus — Sijoittautumisvapaus — Työntekijät — Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustaminen — Direktiivin 89/48/ETY soveltamisala — Säännellyn ammatin käsite — Asianajajaharjoittelija ei kuulu kyseisen direktiivin soveltamisalaan — (Neuvoston direktiivi 89/48/ETY)

3. Henkilöiden vapaa liikkuvuus — Sijoittautumisvapaus — Asianajajat — Ammattiin pääsy — Kirjoittautuminen asianajajaharjoittelijoiden luetteloon — Vaatimusta sellaisesta oikeustieteellisestä tutkintotodistuksesta, jonka kyseessä olevan jäsenvaltion viranomaiset ovat myöntäneet, vahvistaneet tai tunnustaneet vastaavaksi, ei voida hyväksyä — (EY 39 ja EY 43 artikla)

Tiivistelmä

1. Asianajajan ammatin pysyvän harjoittamisen helpottamisesta muussa kuin siinä jäsenvaltiossa, jossa ammatillinen pätevyys on hankittu, annettu direktiivi 98/5/EY koskee ainoastaan sellaista asianajajaa, joka on täysin pätevöitynyt asianajajaksi kotivaltiossaan, joten kyseistä direktiiviä ei voida soveltaa niihin henkilöihin, jotka eivät vielä ole hankkineet asianajajan ammatin harjoittamiseen tarvittavaa ammattipätevyyttä mutta jotka suorittavat asianajajayhteisön jäsenyyden edellytyksenä olevaa harjoittelua.

ks. 45 kohta

2. Ammatti on katsottava vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annetussa direktiivissä 89/48/ETY tarkoitetulla tavalla säännellyksi, kun kyseessä olevaan ammattitoimintaan ryhtymistä tai sen harjoittamista säännellään sellaisilla laeilla, asetuksilla tai hallinnollisilla määräyksillä, joilla luodaan järjestelmä, jonka seurauksena kyseinen ammattitoiminta nimenomaisesti rajoitetaan koskemaan vain tietyt edellytykset täyttäviä henkilöitä ja kielletään siihen ryhtyminen sellaisilta henkilöiltä, jotka eivät kyseisiä edellytyksiä täytä.

On kuitenkin todettava, että vaikka kyseinen ammattitoiminta rajoitetaan koskemaan vain tietyt edellytykset täyttäviä henkilöitä ja vaikka siihen ryhtyminen kielletään sellaisilta henkilöiltä, jotka eivät kyseisiä edellytyksiä täytä, asianajajayhteisön jäsenyyden edellytyksenä olevaa harjoittelua ei voida pitää direktiivissä 89/48/ETY tarkoitettuna " säänneltynä ammattina" , koska se on ajallisesti rajoitettua, koska se on tarkoitettu harjoitteluksi koulutuksessa, joka on tarpeen asianajajan ammattiin pääsemiseksi, ja koska tänä aikana harjoitetun toiminnan jatkaminen ei ole sallittua, jos asianomainen ei läpäise kelpoisuuskoetta ennen kyseisen harjoittelun päättymistä.

ks. 49─52 kohta

3. Yhteisön oikeus on esteenä sille, että jäsenvaltion viranomaiset kieltäytyvät merkitsemästä asianajajayhteisön jäsenyyden edellytyksenä olevaa harjoittelua suorittavien henkilöiden luetteloon sellaista henkilöä, joka on saanut oikeustieteellisen tutkintotodistuksen toisessa jäsenvaltiossa, pelkästään sillä perusteella, että kyseessä ei ole sellainen oikeustieteellinen tutkintotodistus, jonka on myöntänyt, vahvistanut tai tunnustanut vastaavaksi ensiksi mainitun jäsenvaltion yliopisto.

Jäsenvaltiossa saadun tutkintotodistuksen vastaavuuden tunnustaminen, joka myönnetään akateemisiin ja työelämään pääsyä koskeviin tarkoituksiin, voi olla toisen jäsenvaltion asianajajayhteisön jäsenyyden kannalta merkityksellistä ja jopa ratkaisevaa. Asianomaisen henkilön tutkintotodistus on kuitenkin otettava huomioon arvioitaessa koko sitä akateemista ja ammatillista koulutusta, johon kyseinen asianomainen voi vedota. Toimivaltaisen viranomaisen tehtävänä on tämän osalta tarkistaa, onko, ja missä määrin, niiden tietojen, jotka osoitetaan toisessa jäsenvaltiossa myönnetyllä tutkintotodistuksella, ja siellä hankitun pätevyyden tai ammattikokemuksen sekä siinä jäsenvaltiossa hankitun kokemuksen, jossa hakija jättää hakemuksen tulla merkityksi kyseiseen luetteloon, katsottava täyttävän, edes osittain, ne edellytykset, jotka on asetettu kyseessä olevaan toimintaan ryhtymiselle.

ks. 64, 66, 67 ja 72 kohta sekä tuomiolauselma